Na Pujankama je uhićen jedan od starijih splitskih dilera heroina, 56-godišnji Svetislav R. kojem su inspektori Službe kriminaliteta droga PU splitsko-dalmatinske u stanu našli pizeve heroina i digitalnu vagu.

Osumnjičen je za preprodaju droge što mu je četvrti put u nizu, a osim toga u dosjeu ima i nekoliko prijava za posjedovanje opijata.

Svetislav je zatečen na ulici nakon čega je droga pronađena u stanu koji koristi u istom splitskom kvartu. Heroina je imao ukupno 12 grama, ali pakiranog u deset paketića različite mase spremnih za prodaju.

Dodatni dokaz za policiju da je droga namjenjena preprodaji je digitalna vaga marke “Bullet scale” na kojoj su nađeni tragovi heroina.

56-godišnjak ima već više od 20 godina staža u zlouporabi opojnih droga. Prvi put je prijavljen za dilanje 1997. godine kada je uhićen dva puta s heroinom, prvo sa 11 grama te drugi put s 60 grama iste droge.

Nakon poduže pauze, ponovno je prijavljen za prodaju heroina 2004. godine kada je kod njega nađena manja količina.

Osim nabrojenih prijava, policija ga je još nekoliko puta zatekla s drogom, ali su tada podnesene prijave za neovlašteno posjedovanje.